**Ministru kabineta noteikumu projekta „Grozījumi Ministru kabineta 2008. gada 21. jūlija noteikumos Nr. 575 „Bakteriālās iedegas apkarošanas un izplatības ierobežošanas kārtība”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Augu aizsardzības likuma 5. panta 13. punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban ir spēkā Ministru kabineta 2008. gada 21. jūlija noteikumi Nr. 575 „Bakteriālās iedegas apkarošanas un izplatības ierobežošanas kārtība” (turpmāk – noteikumi Nr. 575).Augu karantīnas organisms bakteriālā iedega *Erwinia amylovora* (turpmāk – bakteriālā iedega) ir ļoti bīstama augļkoku slimība, kas var izraisīt postījumus līdz pat 80 % apjomā no augļu dārza stādījumiem.Latvijai Eiropas Savienībā attiecībā uz bakteriālo iedegu ir piešķirts aizsargājamās zonas statuss. Augus no aizsargājamās zonas bez ierobežojumiem var izplatīt Eiropas Savienībā, tādējādi veicinot Latvijas uzņēmējdarbības (stādaudzēšanas, augļkoku komercdārzu ierīkošanas) attīstību, bet augu ievešanai aizsargājamā zonā ir noteiktas stingrākas prasības, turklāt notiek regulāras pārbaudes un pasākumi, lai minētais organisms neieviestos šajā teritorijā. Laikus nekonstatēta bakteriālā iedega var izplatīties, tā radot zaudējumus tautsaimniecībai kopumā, jo vienīgais fitosanitārais pasākums ir inficēto koku un to tuvumā augošo saimniekaugu iznīcināšana, tos sadedzinot.Bakteriālā iedega Latvijā pirmo reizi tika konstatēta 2007. gada jūlijā, kad tika atklāti 26 šīs slimības perēkļi Zemgales, Rīgas, Latgales un Dienvidkurzemes reģionā. Ātrā rīcība slimības konstatēšanas gadā (2007.), intensīvās pārbaudes un stingrie piemērotie fitosanitārie pasākumi turpmākajos gados ir ļāvuši ierobežot slimības plašu izplatību tālāk Latvijas teritorijā. Valsts augu aizsardzības dienests veic ikgadēju monitoringu dažādās bakteriālās iedegas saimniekaugu audzēšanas un augšanas vietās, ņem paraugus un, atklājot slimību, piemēro atbilstošus fitosanitāros pasākumus, ko nosaka noteikumi Nr. 575.Tomēr ir atsevišķi gadījumi, kad slimība vairākus gadus pēc kārtas tiek atkārtoti atrasta vienā un tai pašā perēklī, lai gan, konstatējot bakteriālo iedegu, ir piemēroti fitosanitārie pasākumi. Tas nozīmē, ka šādās situācijās nepieciešami papildu fitosanitārie pasākumi, jo esošie pasākumi nav bijuši pietiekami efektīvi vai arī nav īstenoti atbilstoši noteikumiem Nr. 575.Trīs gadus pēc kārtas (2013.–2015.) bakteriālā iedega tika konstatēta Jelgavas novada Vilces pagasta zemnieku saimniecības „Akmentiņi” komercdārzā.Vairākus gadus pēc kārtas atkārtota bakteriālās iedegas konstatēšana perēklī var apdraudēt aizsargājamās zonas statusa saglabāšanu Latvijas teritorijā.Ar grozījumiem paredzēts nodrošināt piemērotus fitosanitāros pasākumus, lai izskaustu augu karantīnas organismu bakteriālo iedegu *Erwinia amylovora* un nodrošinātu aizsargājamās zonas statusa saglabāšanu Latvijas teritorijā.Direktīvas 2000/29/EK (2000. gada 8. maijs) par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā 2.panta 1.punkta “h” apakšpunkta otrajā rindkopā noteikts, ka kaitīgais organisms uzskatāms par izplatītu kādā teritorijā, ja ir zināms, ka tas tur sastopams un vismaz divus gadus pēc kārtas apkarošanas pasākumi izrādījušies neefektīvi. Ja organisms ir izplatīts kādā teritorijā, tad šī teritorija vairs neatbilst aizsargājamās zonas nosacījumiem. Tādējādi Eiropas Komisija uzskata, ka Latvijai būtu jāmaina aizsargājamās zonas robežas, no tās izslēdzot teritorijas, kurās ir konstatēta bakteriālā iedega un divu gadu laikā piemērotie pasākumi nav bijuši pietiekami efektīvi bakteriālās iedegas izskaušanai. Tomēr Latvija uzskata, ka ir svarīgi saglabāt aizsargājamās zonas statusu visā teritorijā, jo tas palīdzētu pasargāt tuvējās teritorijas no bakteriālo iedegu tālākas izplatības tieši piemērojamo stingro fitosanitāro pasākumu dēļ. Aizsargājamās zonas statusa saglabāšanu atbalsta stādaudzētāju un augļaudzētāju biedrības. Lai panāktu apkarošanas pasākumu lielāku efektivitāti un vienlaikus saglabātu aizsargājamās zonas statusu, noteikumos jāparedz stingrāki fitosanitārie pasākumi.Ministru kabineta noteikumu projekts „Grozījumi Ministru kabineta 2008. gada 21. jūlija noteikumos Nr. 575 „Bakteriālās iedegas apkarošanas un izplatības ierobežošanas kārtība””(turpmāk – noteikumu projekts) sagatavots, lai noteiktu stingrākus fitosanitāros pasākumus tajos gadījumos, kad bakteriālā iedega tiek atkārtoti konstatēta (kādā no nākamajiem diviem gadiem pēc Valsts augu aizsardzības dienesta lēmuma pieņemšanas par fitosanitāro pasākumu piemērošanu) komercdārzā vai ražojošā dārzā, tā veicinot bakteriālās iedegas izskaušanu. Noteikumu projekts uzliek lielāku atbildību pašai personai, kuras komercdārzā vai ražojošā dārzā ir atkārtoti konstatēta bakteriālā iedega.Noteikumu projekts noteic, ka atkārtotas bakteriālās iedegas konstatēšanas gadījumā kādā no nākamajiem diviem gadiem pēc sākotnējā uzliesmojuma konstatēšanas personai (īpašniekam vai valdītājam) divu nedēļu laikā ir jāizstrādā un apstiprināšanai jāiesniedz rīcības plāns ar informāciju par regulārām vizuālajām pārbaudēm bakteriālās iedegas saimniekaugiem perēkļa teritorijā, paredzētajiem stādījumu kopšanas darbiem un darbarīku dezinfekciju, plānoto bakteriālās iedegas saimniekaugu stādu iegādi un stādīšanas shēmu. Personai jāiekārto žurnāls, kurā jānorāda detalizēta informācija par veiktajiem vizuālajiem apsekojumiem, īstenotajiem stādījumu kopšanas darbiem un darbarīku dezinfekciju. Papildu drošībai vienu reizi veģetācijas periodā (jūlijā–augustā) būtu nepieciešams ņemt paraugus no bakteriālās iedegas saimniekaugiem laboratoriskām analīzēm bakteriālās iedegas slēptās (latentās) formas noteikšanai. Ja paraugā konstatēts organisms, sadedzinot iznīcināmi visi augi komercdārza vai ražojošā dārza platībā, kas iepriekš nav nosakāma un ir tieši atkarīga no organisma izplatības. |
| 3. | Projekta izstrādē iesaistītās institūcijas | Zemkopības ministrija un Valsts augu aizsardzības dienests. Ierosinājums izstrādāt noteikumu projektu tika izteikts Valsts augu aizsardzības dienesta kopējā sanāksmē ar stādaudzētāju un augļaudzētāju biedrību pārstāvjiem par tālāko rīcību saistībā ar bakteriālās iedegas aizsargājamās zonas saglabāšanu Latvijas teritorijā. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību**un administratīvo slogu |
| 1. | Sabiedrības mērķgrupa, kuras tiesiskais regulējums ietekmē vai varētu ietekmēt | Noteikumu projekts attieksies tikai uz tām personām, kuru komercdāzā vai ražojošā dārzā kādā no nākamajiem diviem gadiem pēc fitosanitāro pasākumu noteikšanas atkārtoti tiks konstatēta bakteriālā iedega. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts uzliek papildu administratīvo slogu tām personām, kuru komercdārzā vai ražojošā dārzā atkārtoti konstatēta bakteriālā iedega, un Valsts augu aizsardzības dienestam. |
| 3. | Administratīvo izmaksu monetārs novērtējums | Personām, kuru komercdārzā vai ražojošā dārzā atkārtoti konstatēta bakteriālā iedega, administratīvās izmaksas būs saistītas ar sagatavojamo un Valsts augu aizsardzības dienestam iesniedzamo rīcības plānu organisma apkarošanai.Projekta radīto administratīvo izmaksu novērtējums iegūts, izmantojot šādu formulu:C = (f x l) x (n x b), kurC – informācijas sniegšanas pienākuma radītās izmaksas jeb administratīvās izmaksas;f – mēneša vidējā bruto darba samaksa pēc Centrālās statistikas pārvaldes datiem par 2016. gadu 847 *euro*, bruto stundas likme 5,04 *euro*, stundas likme kopā ar darba devēja valsts sociālās apdrošināšanas obligātajām iemaksām 6,23 *euro*;l – nepieciešamais laiks informācijas sagatavošanai: 4 stundas gadā;n – subjektu skaits: 1 persona;b – informācijas sniegšanas biežums: vidēji 1 reizi gadā;C = (6,23 x 4) x (1 x 1) = **24,92 *euro***.Administratīvo izmaksu novērtējums Valsts augu aizsardzības dienestam saistībā ar informācijas pieņemšanas, apstrādes vai uzglabāšanas pienākumiem prognozējams šādā apmērā: C = (f x l) x (n x b), kurC – informācijas sniegšanas pienākuma radītās izmaksas jeb administratīvās izmaksas;f – Valsts augu aizsardzības dienesta vecākā inspektora mēneša vidējā bruto darba samaksa 850 *euro*, bruto stundas likme 5,05 *euro*, stundas likme kopā ar darba devēja valsts sociālās apdrošināšanas obligātajām iemaksām 6,24 *euro*;l – nepieciešamais laiks informācijas pieņemšanai, apstrādei, uzglabāšanai: 4 stundas;n – subjektu skaits: 1 persona;b – informācijas sniegšanas biežums: vidēji 1 reizi gadā;C = (6,24 x 4) x (1 x 1) = **24,96 *euro*.** |
| 4. | Cita informācija | Nav.  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika nosūtīts elektroniski Lauksaimnieku organizāciju sadarbības padomei un Zemnieku saeimai. Minētajās organizācijās ietilpst lielākā daļa lauksaimniecības nozares pārstāvošo nelielo lauksaimnieku apvienību, tostarp augļaugu audzētāji un stādaudzētāji.Informācija par noteikumu projektu no 2017. gada 11. maijā ievietota tīmekļvietnē www.zm.gov.lv sabiedriskajai apspriešanai. |
| 2. | Sabiedrības līdzdalība projekta izstrādē | Iespējamie tālākie risinājumi saistībā ar bakteriālās iedegas aizsargājamas zonas statusu Latvijā un papildu fitosanitāro pasākumu noteikšana atkārtotu perēkļu konstatēšanas gadījumā tika apspriesti sanāksmē, kas tika organizēta kopā ar Stādu audzētāju biedrības un Augļkopju asociācijas pārstāvjiem. |
| 3. | Sabiedrības līdzdalības rezultāti | Sanāksmes dalībnieki kopumā atbalstīja priekšlikumu pēc bakteriālo iedegu atkārtotas konstatēšanas perēklī uzdot personai izstrādāt rīcības plānu, lai piemērotie fitosanitārie pasākumi būtu efektīvi.Par tīmekļvietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Noteikumu projekta izpildi nodrošinās Valsts augu aizsardzības dienests.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde tiks nodrošināta, pamatojoties uz esošo institūciju funkcijām.Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošās institūcijas.Noteikumu projekta izpilde neietekmēs Valsts augu aizsardzības dienestam paredzamo darbu apjomu. |
| 3. | Cita informācija | Izdevumus, kas radīsies, Valsts augu aizsardzības dienestam veicot paraugu laboratoriskās analīzes latentās infekcijas formas noteikšanai, segs persona, kuras komercdārzā vai ražojošā dārzā atkārtoti konstatēta bakteriālā iedega. Valsts augu aizsardzības dienests noteikumu projektu īstenošanu nodrošinās no esošā budžeta līdzekļiem. |

Zemkopības ministra p.i. Jānis Reirs

Zemkopības ministrijas valsts sekretāra p.i. Jānis Šnore

Blūma 67027314

iveta.bluma@vaad.gov.lv